SL Uradni list Evropske unije L 21/39

DIREKTIVA KOMISIJE 2009/4/ES

z dne 23. januarja 2009

o ukrepih za preprečevanje in odkrivanje prirejanja zapisov tahografov ter o spremembi Direktive 2006/22/ES Evropskega parlamenta in Sveta o minimalnih pogojih za izvajanje uredb Sveta (EGS) št. 3820/85 in (EGS) št. 3821/85 o socialni zakonodaji v zvezi z dejavnostmi v cestnem prometu in razveljavitvi Direktive Sveta 88/599/EGS

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2006/22/ES Evropskega parlamenta in Sveta z dne 15. marca 2006 o minimalnih pogojih za izvajanje uredb Sveta (EGS) št. 3820/85 in (EGS) št. 3821/85 o socialni zakonodaji v zvezi z dejavnostmi v cestnem prometu in razveljavitvi Direktive Sveta 88/599/EGS (1) ter zlasti člena 15 Direktive,

ob upoštevanju naslednjega:

(1) V skladu s členom 15 Direktive 2006/22/ES je treba spremembe prilog k tej direktivi, ki so potrebne za prilagoditev prilog razvoju najboljše prakse na področju uveljavljanja predpisov ter preverjanja časov vožnje in počitkov, sprejeti v skladu s postopkom iz člena 12(2) Direktive.

(2) Po uvedbi digitalnih tahografov je bila Komisija opozorjena na novo nevarnost, ki jo predstavlja vgradnja naprav, ki so namenjene za goljufanje sistema in tako zmanjšujejo učinkovitost izvajanja socialne zakonodaje v zvezi s cestnim prometom.

(3) V skladu s tem je treba zagotoviti, da države članice v okviru cestnih preverjanj in preverjanj v podjetjih opravijo posebna preverjanja te opreme.

(4) Da bi zagotovili učinkovitost teh preverjanj, je treba nadalje opredeliti standardno opremo, ki bo na voljo nadzornim uradnikom.

(5) Prilogi I in II k Direktivi 2006/22/ES je treba ustrezno spremeniti.

(6) Ukrepi, predvideni s to direktivo, so v skladu z mnenjem odbora, ustanovljenega v skladu s členom 18(1) Uredbe Sveta (EGS) št. 3821/85 (2) –

SPREJELA NASLEDNJO DIREKTIVO:

Člen 1

Direktiva 2006/22/ES se spremeni:

1. V delu A Priloge I se doda naslednja točka 5: „5. po potrebi in ob ustreznem upoštevanju varnostnih vidikov preverjanje tahografov, vgrajenih v vozila, da se odkrije oprema in/ali uporaba naprav, ki uničijo, prikrijejo, priredijo ali spremenijo podatke ali motijo elektronsko izmenjavo podatkov med sestavnimi deli tahografa ali ki na tovrstne načine pred šifriranjem ovirajo ali spremenijo podatke.“

2. V Prilogi II se doda naslednja točka 3: „3. posebno opremo za analizo z ustrezno programsko opremo, ki preveri in potrdi digitalni podpis, povezan s podatki, in posebno programsko opremo za analizo, ki izdela podroben profil hitrosti vozila pred pregledom tahografa.“

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 2009. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedila predpisov nacionalnega prava, ki jih sprejmejo na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 23. januarja 2009 Za Komisijo Antonio TAJANI Podpredsednik

(1) UL L 102, 11.4.2006, str. 35.

(2) UL L 370, 31.12.1985, str. 8.